b'\n_START_ARTICLE_\nFrakcionirana kristalizacija (geologija)\n_START_PARAGRAPH_\nFrakcionirana kristalizacija je eden od najpomembnej\xc5\xa1ih geokemijskih in fizikalnih procesov, ki potekajo v Zemljini skorji in pla\xc5\xa1\xc4\x8du. Frakcionirana kristalizacija je izlo\xc4\x8danje in odstranjevanje izkristaljenih mineralov iz taline, ki praviloma spremeni prvotno sestavo magme. Frakcionirana kristalizacija v silikatnih talinah (magmah) je v primerjavi s frakcionirano kristalizacijo v kemijskih sistemih pri stalnem tlaku in sestavi mnogo bolj kompleksen proces, ker lahko spremembe tlaka in sestave izjemno vplivajo na razvoj magme. K spremembam sestave spadajo tudi dodajanje ali odvzemanje vode, ogljikovega dioksida, vodika in kisika. Delni tlak (fugasnost) vode ima na primer v silikatnih talinah odlo\xc4\x8dilno vlogo pri kristaljenju magem z granitsko sestavo v bli\xc5\xbeini solidusa. Kristalizacijska sekvenca oksidnih mineralov, kakr\xc5\xa1na sta na primer magnetit in ulvospinel, je ob\xc4\x8dutljiva na fugasnost kisika v talini, lo\xc4\x8ditev oksidnih faz pa lahko pomembno vpliva na koncentracijo silicijevega dioksida v razvijajo\xc4\x8di se magmi in je lahko pomembna pri razvoju andezita._NEWLINE_Kompleksnost procesov so dokazali tudi \xc5\xa1tevilni laboratorijski poskusi._NEWLINE_Eden od primerov frakcionirane kristalizacije je kristaljenje taline v mafi\xc4\x8dno in ultramafi\xc4\x8dno kamnino. Med spremenljivkami, ki dolo\xc4\x8dajo, ali bo nastajal forsterit olivin ali enstatit piroksen, sta koncentraciji MgO in SiO\xe2\x82\x82, pomembni spremenljivki pa sta tudi vsebnost vode in tlak. V nekaterih sestavah ima pri visokih tlakih v odsotnosti vode pri kristaljenju prednost enstatit, pri visokih tlakih in prisotnosti vode pa olivin._NEWLINE_Drug primer so granitske magme s pribli\xc5\xbeno enako splo\xc5\xa1no sestavo in temperaturo, iz katerih lahko pri razli\xc4\x8dnih tlakih izkristalijo razli\xc4\x8dni minerali. Najve\xc4\x8djo mo\xc5\xbeno vsebnost vode v granitskih magmah dolo\xc4\x8da tlak. S frakcionirano kristalizacijo z vodo relativno revne granitske magme pri visokih temperaturah lahko nastane granit s samo enim alkalnim glinencem, v kristalizaciji z vodo relativno bogate magme pri nizkih temperaturah pa lahko nastane granit z dvema alkalnima glinencema._NEWLINE_Med frakcionirano kristalizacijo se talina bogati z nezdru\xc5\xbeljivimi elementi._NEWLINE_Za razumevanje razvoja sestave taline je klju\xc4\x8dno poznavanje kristalizacijske sekvence. Zaporedja kristaljenja mineralov pri razli\xc4\x8dnih temperaturah in tlakih je na za\xc4\x8detku 20. stoletja preu\xc4\x8deval kanadski petrolog N.L. Bowen in jih prikazal v tako imenovanem Bowenovem kristalizacijskem nizu.'